उदालगुरि , 24 डिसेम्बर : उदालगुरि जिल्ला दुलाराय बर' फरायसा आफादनि बान्जायनायाव आरो भेरगाव दख'रा एबसुनि हेफाजाबाव भेरगावनि के के बरुवा हिन्जावसा गोजौ फरायसालियाव मोनसे सोलोंथाय सांग्रांथि मेल खुंफुंनाय जायो । उदालगुरि जिल्ला दुलाराय बर' फरायसा आफादनि आफादगिरि आनान्द दैमारीनि मासि सामलायनानै दैदेननाय बे सांग्रांथि मेलखौ बेखेवनानै होयो उदालगुरि जिल्ला एबसुनि सोलोंथाय नेहाथारि बाबुल बर'आ । अदेबानि फैगौ 2021 मायथाइयाव खुंजानो गोनां मेट्रिक आन्जादआव जिरायगोन फरायसुला - फरायसुलिफोरखौ लानानै बे सोलोंथाय सांग्रांथि मेलाव गुवारै सावरायनाय जायो । मेलआव गाहाय आलासि महरै मिरु एबसुनि सोलोंथाय नेहाथारी कास्तम बसुमतारीआ बाहागो लानानै फरायसुला फरायसुलिफोरखौ सोलोंथाय लानाय बेलायाव माखासे बेसेनगोसा थुलुंगाखां बिबुंथि होयो । लोगोसे दुलाराय बर' फरायसा आफादआ गुन गोनां सोलोंथाय मावथांखिनि थांखि बादियै फैगौ समफोराव बर' बिजों आरो हारिनि गेजेराव गुन गोनां फरायसा सोरजिनो थाखाय सोलोंथाय बिथिङाव खामानि मावलांबाय थागोन होननानै फोरमायथियो । 
उदालगुरि जिल्ला एबसुनि बान्जायनायाव सोलोंथाय सांग्रांथि मेल